b'\n_START_ARTICLE_\nLauritsalan Ty\xc3\xb6v\xc3\xa4en Palloilijat\n_START_PARAGRAPH_\nLauritsalan Ty\xc3\xb6v\xc3\xa4en Palloilijat (LauTP) oli vuonna 1946 perustettu lappeenrantalainen palloiluseura._NEWLINE_LauTP:n jalkapallon edustusjoukkue pelasi I divisioonassa kolme kautta vuosina 1985\xe2\x80\x931987 ja II divisioonassa nelj\xc3\xa4 kautta vuosina 1984 ja 1988\xe2\x80\x931990. Ensimm\xc3\xa4isell\xc3\xa4 kaudellaan I divisioonassa joukkue oli l\xc3\xa4hell\xc3\xa4 nousta jopa Mestaruussarjaan, kun se sijoittui nousukarsintapaikkaan oikeuttaneelle toiselle sijalle tasapistein Lahden Reippaan kanssa. Karsintapaikan ratkaisseessa uusintaottelussa Reipas oli kuitenkin selv\xc3\xa4sti parempi maalein 5\xe2\x80\x930, ja LauTP:n sijoitukseksi j\xc3\xa4i kolmas. Vuonna 1992 seura yhdisti edustusjoukkuetoimintansa Lappeenrannan Pallon kanssa muodostaakseen FC Lappeenrannan, joka my\xc3\xb6hemmin vaihtoi nimekseen Rakuunat. LauTP:n kasvatteja ovat muun muassa veljekset Jyri, Harri ja Saku Puhakainen sek\xc3\xa4 Markku Timonen, jotka pelasivat urallaan my\xc3\xb6s p\xc3\xa4\xc3\xa4sarjatasolla._NEWLINE_J\xc3\xa4\xc3\xa4pallossa LauTP pelasi TUL:n mestaruussarjassa vuonna 1954. J\xc3\xa4\xc3\xa4kiekkoa seura pelasi 1960-luvulla maakuntasarjassa._NEWLINE_LauTP poistettiin yhdistysrekisterist\xc3\xa4 vuonna 2007. Seuran perinteit\xc3\xa4 jatkaa vuonna 1993 perustettu LAUTP, joka keskittyy junioritoimintaan. Kaudella 2013 seuralla oli noin 300 pelaajaa.'